SKRIFTLIG FORESPØRGSEL E-2233/01

af Karl-Heinz Florenz (PPE-DE) til Kommissionen

(26. juli 2001)

Om: Gennemførelse af EU-affaldsdirektiverne i Forbundsrepublikken Tyskland for så vidt angår bortskaffelsen af brugt køler- og bremsevæske

Efter forsigtige skøn skal årligt ca. 100 000 400 000 t brugt kølervæske og bremsevæske fra udrangerede køretøjer bortskaffes i Forbundsrepublikken Tyskland. Der bortskaffes imidlertid skønsvis kun ca. 5 000 t brugt kølervæske. Hverken det tyske miljøministerium eller miljøministerierne i de enkelte delstater kan oplyse endelige tal.

1. Indeholder de rapporter om gennemførelsen af EU-affaldsdirektiverne, som Forbundsrepublikken Tyskland skal udarbejde og sende til Kommissionen, oplysninger om, hvor store mængder brugt kølervæske og bremsevæske der produceres i Tyskland, og om, hvor store mængder der rent faktisk bortskaffes på lovlig vis?

2. Ville en manglende meddelelse af de pågældende oplysninger ikke betyde, at Forbundsrepublikken Tyskland som følge af den manglende kontrol med værkstederne ikke gennemfører EU-affaldsbestemmelserne korrekt, navnlig for så vidt angår artikel 4 i direktiv 91/689/EØF? Hvilke foranstaltninger agter Kommissionen i bekræftende fald at træffe herimod?

Findes der oplysninger fra andre medlemsstater?

Svar afgivet på Kommissionens vegne af Margot Wallström

(25. oktober 2001)

I henhold til artikel 4, stk. 1, i Rådets direktiv 91/689/EØF af 12. december 1991 om farligt affald(1) skal alle producenter heraf kontrolleres regelmæssigt på passende vis af de kompetente myndigheder. I henhold til artikel 4, stk. 2, i samme direktiv skal producenterne føre et register med angivelse af mængde, art, transportform og behandlingsmetode for affaldet. De skal på anmodning meddele de kompetente myndigheder disse oplysninger.

Der er i direktiv 91/689/EØF ingen krav om, at medlemsstaterne skal indgive disse detaljerede oplysninger til Kommissionen. Ved Kommissions beslutning 97/622/EF af 27. maj 1997 om spørgeskemaerne til medlemsstaternes rapporter om gennemførelsen af visse direktiver om affald(2) fastlagde Kommissionen et spørgeskema for medlemsstaternes rapportering i medfør af direktiv 91/692/EØF. Dette spørgeskema kræver ikke af medlemsstaterne, at de fremkommer med oplysninger om mængderne af brugt køler- og bremsevæske, og heller ikke om bortskaffelsen heraf.

Kommissionen er ved at behandle en klage om, hvorvidt Tyskland fører fyldestgørende kontrol med bortskaffelse af brugt kølervæske, og i forbindelse også, om den brugte kølervæske bortskaffes i overensstemmelse med Rådets direktiv 75/442/EØF af 15. juli 1975 om affald(3) og Rådets direktiv 91/689/EØF om farligt affald.

Kommissionen ligger ikke inde med tal for generering og bortskaffelse af brugt køler- og bremsevæske i andre medlemsstater.

Kommissionen henleder det ærede medlems opmærksomhed på, at Europa-Parlamentets og Rådets direktiv 2000/53/EF af 18. september 2000 om udrangerede køretøjer(4), som skal være gennemført af medlemsstaterne inden den 21. april 2002, rummer bestemmelser om obligatorisk fjernelse og særskilt indsamling af disse væsker (artikel 6, stk. 3, samt bilag I).

(1) EFT L 377 af 31.12.1991.

(2) EFT L 256 af 19.9.1997.

(3) EFT L 194 af 25.7.1975.

(4) EFT L 269 af 21.10.2000.